Poematia et Epigrammata/XXII
Dum rusticorum turba canentium
vincit maniplos, Vergilius Maro
     conspectus effetis in arvis
          ipse supercilio vocavit 

atque in recisae me stipulae toro
iuxta sedentem sub patula piro
     compellat: «O nostri per annos
          immemores memor usque, fili! 

credamne? tellus nostra nepotibus
haec magna frugum, magna parens virum,
     iam sordet, et romana vatis
               oppida dedidicere carmen. 

Heu! iam latine scire pudet! pudet
priscae minores artis et imperi!
     Qui possit in ludis alumnus
          Italiae recitare laudes?»

Qui possit, est iam dicere: tu potes,
maiora matri pollicitus tuae
     patrique. Coepisti: propinquas.
          Macte fide studioque, Pimpi.

Castro Vetere, Id. Quintilibus